b'\n_START_ARTICLE_\nJanez Bizjak\n_START_SECTION_\n\xc5\xbdivljenjepis\n_START_PARAGRAPH_\nJanko Bizjak je bil rojen na obmo\xc4\x8dju, ki ga je kmalu prizadela so\xc5\xa1ka fronta, in se je moral \xc5\xbee kot otrok seliti. Njegova dru\xc5\xbeina se je nastanila v Dobravi pri \xc4\x8crnu\xc4\x8dah, kjer je o\xc4\x8de kot invalid dobil slu\xc5\xbebo cestarja na cestnem odseku \xc4\x8crnu\xc4\x8de-Trzin. Kon\xc4\x8dal je osnovno \xc5\xa1olo na \xc4\x8crnu\xc4\x8dah in se \xc5\xa1el v Trzin u\xc4\x8dit za klju\xc4\x8davni\xc4\x8darja. Nato si je poiskal delo v Ljubljani, kjer se je seznanil z osnovami socializma in postal \xc4\x8dlan \xc4\x8drnu\xc5\xa1ke podru\xc5\xbenice dru\xc5\xa1tva Svoboda._NEWLINE_Med slu\xc5\xbeenjem voja\xc5\xa1kega roka je dosegel napredovanje v narednika in se po odslu\xc5\xbeenem roku leta 1936 zaposlil v Avtomonta\xc5\xbei za Be\xc5\xbeigradom, kjer je delal tudi njegov brat Stane. Postala sta sindikalna voditelja in med drugim organizirala zmagovito stavko delavcev tovarne._NEWLINE_Leta 1936 sta bila z bratom (skupaj z njima tudi Franc Ravbar in Cene \xc5\xa0tupar) sprejeta v Komunisti\xc4\x8dno partijo Jugoslavije. Po razpustitvi Svobode si je skupaj z drugimi \xc4\x8drnu\xc5\xa1kimi komunisti prizadeval za novo dru\xc5\xa1tvo te vrste in bil spomladi 1938 med ustanovnimi \xc4\x8dlani dru\xc5\xa1tva Vzajemnost. Ker so zaradi gospodarske krize postajale razmere za delavce v industriji vedno te\xc5\xbeje, se je tega leta osamosvojil, si najel delovni lokal v Podbor\xc5\xa1tu in za\xc4\x8del izdelovati \xc5\xa1tedilnike._NEWLINE_Leta 1940 je sodeloval v protidraginjskih protestih na Je\xc5\xbeici in ker je bil tudi sicer nasprotnik oblasti, so ga vpoklicali na \xc2\xbboro\xc5\xbene vaje\xc2\xab\xc2\xa0in ga skupaj z bratom ter \xc5\xa1e tremi drugimi \xc4\x8crnu\xc4\x8dani poslali v kazensko tabori\xc5\xa1\xc4\x8de v Ivanjico, njuno dru\xc5\xbeino pa preselili v U\xc4\x8dak pri Trojanah._NEWLINE_Ko sta se leta 1941 vrnila iz Ivanjice, sta dobila poziv na vojsko in se mu odzvala. Po propadu Kraljevine Jugoslavije sta se nato vrnila na Posavje, kjer je Janko postal eden od organizatorjev oboro\xc5\xbeenega odpora. Na \xc4\x8crnu\xc4\x8dah so komunisti in njihovi simpatizerji zbirali oro\xc5\xbeje in ga skrivali._NEWLINE_23. junija 1941 je skupaj z drugimi \xc4\x8drnu\xc5\xa1kimi komunisti od\xc5\xa1el od doma. Utaborili so se v gozdovih okoli Ra\xc5\xa1ice in ustanovili Ra\xc5\xa1i\xc5\xa1ko partizansko \xc4\x8deto. Ob ustanovitvi Kamni\xc5\xa1kega bataljona je postal komandir Menge\xc5\xa1ko-morav\xc5\xa1ke \xc4\x8dete. Bil je znan tudi kot dober poveljnik. Ko sta njegovo \xc4\x8deto 21. septembra na Mohorju po dvodnevni hajki obkolili dve \xc4\x8deti nem\xc5\xa1kega 171. rezervnega policijskega bataljona, je sam hudo ranil poveljujo\xc4\x8dega nem\xc5\xa1kega majorja in v nastali vrzeli spretno umaknil \xc4\x8deto, tako da je ta imela eno samo izgubo._NEWLINE_V prvi polovici oktobra je \xc4\x8deta dobila ukaz, da se premakne v italijansko cono. Doma je moral pustiti o\xc4\x8deta, sestro in \xc5\xbeeno, ki so se pred Gestapom zatekli v \xc4\x8deto. Na Samotorici v Dolomitih se je sre\xc4\x8dal s pre\xc5\xbeivelimi borci Ra\xc5\xa1i\xc5\xa1ke \xc4\x8dete. Tam sta se skupini zdru\xc5\xbeili v Samotorsko \xc4\x8deto. _NEWLINE_29. oktobra 1941 je s \xc4\x8deto pri\xc5\xa1el v vas \xc5\xa0ujica pri Dobrovi, kjer so se ustavili na znani doma\xc4\x8diji, da bi pridobili podatke o gibanju sovra\xc5\xbenikovih enot. Medtem se je doma\xc4\x8diji pribli\xc5\xbeala skupina Italijanov in na 100 metrih udarila. Borci so Italijane sicer razgnali, a je \xc5\xbee po prvih strelih zadet v glavo padel njihov poveljnik Janko Bizjak._NEWLINE_Za narodnega heroja je bil razgla\xc5\xa1en 27. novembra 1951.'